**ALTERNACIJE FONEMA K, G, H**

1. PALATALIZACIJA

Termin *palatalizacija* upućuje na odnos alternirajućih i alternativnih fonema *k : č, g : ž, h : š* po glavnome mjestu obrazovanja: velari se supstituišu sa apiko-palatalima. Po strukturi to je tonalitetska, kontekstna, regresivno uslovljena asimilacijska supstitucija. Glasovni kontekst čine *i*, *j, e* i *a*. Alternirajući suglasnici su *k, g, h*, a alternativni glasovi su suglasnici *č, ž, š*. Dakle, palatalizacija je fonološka alternacija u kojoj zadnjonepčani suglasnici *k, g, h* ispred *e, i, j* i *a* prelaze u prednjonepčane suglasnike *č, ž, š* (palatale, po kojima je ova fonološka alternacija i dobila ime).

1. **Ispred** vokala ***e*** palatalizacija se javlja u sljedećim morfološkim pozicijama:

a) ispred nastavka *e* u vokativu jednine imenica I vrste muškog roda sa osnovom na velar: *junače, čovječe, vraže, druže, duše*;

b) u prezentu glagola sa osnovom na velar i nastavcima *-em, -eš* itd.: *pečem-pečeš-peče-pečemo-pečete* (ali *peku*, 3. lice množine sa nastavkom *-u*), *možeš-može-možemo-možete* (ali *mogu*, 1. lice jednine i 3. lice množine sa nastavkom *-u*), *vršem-vršeš-vrše-vršemo-vršete* (ali *vrhu*, 3. lice množine sa nastavkom *-u*) itd.;

c) u 2. i 3. licu jednine aorista tih glagola, ispred nastavka *-e*: *pekoh-peče-peče, rekoh-reče-reče, digoh-diže-diže, vrhoh-vrše-vrše* itd.;

d) u trpnom pridjevu tih glagola ispred nastavka *-en, -ena* itd.: *pečen, rečeno, striženo, ovršen* itd.;

e) ispred nekih sufiksa za tvorbu riječi sa početnim *-e-*, ako se osnova završava velarnim suglasnikom: *ruka : ručetina, noga : nožetina, drag : dražestan, knjiga : književni, knjižetina*.

2. **Ispred** vokala ***i*** palatalizacija se javlja na kraju osnove izvedenih riječi sa prvim vokalom *-i-* iz nastavka:

a) u deminutivno-hipokorističnim i augmentativnim izvedenicama kod imenica: *ruka : ručica, majka : majčica, vuk : vučić, bog : božić, dah : dašić, knjiga : knjižica, snaha : snašica, junak : junačić, junačina, rog : rožina, snijeg : snježina* itd.;

b) u izvedenim imenicama s nastavkom *-ina: drug: družina*, *prah : prašina* itd.;

c) u glagolskim izvedenicama sa nastavkom *-iti*: *zrak : zračiti, trag : tražiti, sluga : služiti, tok : točiti, skok : skočiti, gluh : zaglušiti, suh : sušiti, prah : prašiti* itd.;

d) u pridjevskim izvedenicama sa nastavkom *-in*: *majka : majčin, svastika : svastičin, djevojka : djevojčin* itd.;

d) u množini imenica *oko* i *uho*: *oči-očiju-očima, uši-ušiju-ušima*.

3. **Ispred** sonanta ***j***, palatalizacija je poznata jedino izvedenicama na *-je* i *-ji*, npr.: *oblik : obličje, patak : pačji, vrag : vražji, šiprag : šipražje, tih : zatišje* itd.

4. **Ispred** vokala ***a*** palatalizacija se javlja u imeničkim i pridjevskim izvedenicama sa nastavcima koji počinju ekstrapolirajućom fonemom *-a-*: *mrak: mračak-mračka…, zrak : zračak, zračka…, dah: dašak-daška…, mrak: mračan-mračna…, vlaga: vlažan-vlažna…, strah : strašan-strašna, dug : dužan-dužna…*, itd. Kod glagolskih riječi, alternaciju uslovljava ono *a* koje apofonijski alternira sa *i*: *zvek: zvečati-zveči, buka: bučati-bučim, jeka: ječati-ječim* itd.

5. Ako se *k* i *g* nađu u grupi sa *s, z* alterniraju katkada kao cjelina sa *št*, odnosno *žd*: *pisak: pištati-pištim, vrisak: vrištati-vrištim, ljuska: ljuštiti, mozgati : smožditi* itd.

**ODSTUPANJA:**

Palatalizacija izostaje u akuzativu množine imenica I vrste (*junake, momke, sanduke, vrtloge, evnuhe* itd.) i u odgovarajućim oblicima svih ostalih riječi sa deklinacijom: *ruke, noge, snahe, majke* (genitiv jednine i nominativ – akuzativ – vokativ množine imenica ženskog roda na *-a*); *meke, drage, mnoge* (isti oblici pridjevskih i zamjeničkih riječi) itd.

Palatalizacija se ne javlja u redupliciranim deminutivno-hipokorističnim izvedenicama (i pridjevima) *baka-bakica, bakin; seka-sekica, sekin; zeka-zekica, zekin; dika-dikica, dikin* itd. Takođe se ne javlja ni kod hipokoristika načinjenih prema imenicama na *-ka* ako se osnova završava na afrikatu: *tačka-tačkica, mačka-mačkica, mačkin, značka-značkica, voćka-voćkica, praćka-praćkica, pekarka-pekarkin* itd. Za ovu alternaciju ne znaju ni lična imena, kao ni prisvojni pridjevi izvedeni od tih imena: *Jelka-Jelkica, Jelkin, Milka-Milkica, Milkin, Zorka-Zorkica, Zorkin, Draga-Dragica, Dragin, Zaga-Zagica, Zagin, Mika-Mikica, Mikin* itd.

1. SIBILARIZACIJA

Ako se foneme *k, g, h* nađu ispred *i*, one u nekim slučajevima alterniraju sa fonemama *c, z, s*: *junak : junaci, ruka : ruci, noga : nozi, pomogoh : pomozi, vrhoh : vrsijah* itd. Ova glasovna promjena je poznata kao sibilarizacija. Ona se javlja u sljedećim morfološkim pozicijama:

a) između osnove na velar i nastavka *-i* u nominativu množine, kao i *-ima* u dativu−instrumentalu−lokativu množine imenica muškog roda I vrste: *junak : junaci-junacima, rođak : rođaci-rođacima, ulog : ulozi, ulozima, duh : dusi-dusima* (pored *duhovi-duhovima*) itd.;

b) u spoju osnove na velar i nastavka *-i* u dativu−lokativu jednine imenica ženskog roda na *-a*: *ruka : ruci, rijeka : rijeci, noga : nozi, epoha : eposi* (i *epohi*) itd.;

c) kod glagola sa osnovom na krajnji velar ispred nastavka *-i, -imo, -ite* u imperativu, i *-ijah, -ijaše* itd. u imperfektu: *sijekoh : sijeci-sijecimo-sijecite; sijecijah-sijecijaše; pomogoh : pomozi-pomozimo-pomozite; vrhoh : vrsijah-vrsijaše* itd.;

d) u građenju imperfektivnih glagola od perfektivih: *klicati* (od *kliknuti*), *dizati* (od *dići, digoh*), *izdisati* (od *izdahnuti*).

e) kod imenica *pecivo, nekolicina* pored *mnozina* (i *množina*).

**ODSTUPANJA:**

U našem književnom jeziku alternacija *k, g, h : c, z, s* ipak nije zastupljena u sljedećim slučajevima:

a) kada se zadnjonepčani suglasnici nađu u ličnim imenima i u prisvojnim pridjevima izvedenim od tih imena: *Zaga – Zagi, Zagin, Jovanka – Jovanki, Jovankin, Luka – Luki, Lukin;*

b) kada se zadnjonepčani suglasnici nađu u grupama *zg, ck, sh, čk, ćk* u imenicama: *mazga – mazgi, kocka – kocki, pasha – pashi, mačka – mački, praćka – praćki*;

c) kada se zadnjonepčani suglasnik *k* nađe u grupi *tk,* a riječ je o dvosložnim imenicama: *tetka – tetki, motka – motki, četka – četki* (mada ima i takvih imenica u kojima je alternacija zastupljena: *bitka –* u *bici ← bitci ← bitki*);

d) kada se zadnjonepčani suglasnik nalazi sam u riječima od manje slogova (ne u grupi sa drugim suglasnikom), a u kojima bi zamjena zubnim suglasnikom dovela do nejasnoće u značenju: *baka – baki* (a ne *baci*), *seka – seki* (a ne *seci*), *klika – kliki* ( a ne *klici*); *doga – dogi* ( a ne *dozi*), *liga – ligi* (a ne *lizi*).

NAPOMENA: Palatalizacija u vezi sa *i* i sibilarizacija, morfološki su dobro razgraničene. Palatalizacija se javlja na kraju osnove ispred sufiksa za tvorbu (izuzetak su *oči* i *uši*), a sibilarizaciju poznaju osnove riječi u dodiru sa gramatičkim nastavcima za oblike riječi (opet su izuzeci vrlo oskudni: samo *pecivo, nekolicina* i rijetka riječ *mnozina*). Osim toga, sibilarizacija se i istorijski razlikuje od palatalizacije jer je mlađa po porijeklu. Fonološki je ona mnogo uža jer obuhvata samo vezu *k, g, h* i *i*.

1. ALTERNACIJA C : Č

Ova glasovna promjena je po mnogo čemu srodna palatalizaciji. Takođe se i javlja u istim okolnostima: ako se *c* nađe ispred *e, i* i *a*, supstituiše se sa *č*: *stric : striče, lisac : lišče, vrabac : vrapče, vrapčić, stolac : stočić, lisica : lisičica, žica : žičica, bubuljica : bubuljičav, ptica : ptičar* itd.

Sem u kategorijama koje smo nabrojali u vezi sa palatalizacijom, ova alternacija je poznata i u sljedećim:

a) u množini imenica sa sufiksom *-ev*: *stric : stričevi, jarac : jarčevi* (pored *jarci*);

b) u pridjevu sa nastavkom *-ev* izvedenim prema istim riječima: *stričev, jarčev, vrapčev* itd;

c) kod glagola sa *-a-* u infinitivu i *-em, -eš* itd. u prezentu: *sricati : sričem, sričeš; nicati : ničem, ničeš; ticati se : tiče* itd. Navedeni glagoli poznaju ovu alternaciju i u 3. licu množine ispred nastavka *-u*: *sriču, niču* i sl.